Presidentti Urho Kekkosen viimeistä uudenvuodenpuhetta 1981 sävyttävät synkät näkymät asevarustelusta. Kekkosen puhe on takertelevaa ja hän eroaakin tehtävästään sairauden takia saman vuoden loppupuolella.

Vaikka Kekkonen maalaakin puheessaan synkeiltä vaikuttavia asioita, niin hän ei halua peljästyttää, vaan vavahduttaa kansalaisia.

Erityisen hyvänä esimerkkinä rauhanponnistelujen hyväksi hän näkee naisten rauhanadressin. Naisten roolia inhimillisen lämmön ja välittämisen saralla hän korostaa erityisesti Suomessa, jossa väkivallalla on vahva ote.

Suomen asemaa Kekkonen pitää vakaana. Erityistä vahvistusta hän sai sille taannoisella Neuvostoliiton vierailulla. Kekkosen mukaan Suomen ulkopolitiikkaa arvostetaan Neuvostoliitossa.

Vuoden 1981 uudenvuodenpuhe jäi Kekkosen viimeiseksi. Syyskuun alkupuolella Kekkosen terveys petti näkyvästi. Kekkonen jäi sairauslomalle ja kuukauden kuluttua hän pyysi eroa tehtävästään.

Teksti: Seija Aunila